文同
寄题杭州通判胡学士官居诗四首 其四 月岩斋
月为太阴精，石亦月之类。月常寄孕于石中，事理如此何足异。天地始分判，日月各一物。既名物乃入形器，安有形器不消没。况此日与月，晓夜东西走。珠流璧转无暂停，岂与天地同长久。其为劳苦世共知，惟是月有生死时。既然须常换新者，人但不见神所为。日须天上生，月必地中产。君不见虢州朱阳县之山谷间，才成未就知何限。石有不才者，往往其卵毈。灵媪弃置不复惜，任人取去为珍玩。佳者留之待天取，藏满库楼千万许。彦瞻博物天下称更无，定不以予之说为寱语。予恐世人不知嵩丘岩洞中，中有八万二千修月户。其人所食尽玉屑，昔有王生见之满襆提斤斧。应是当年灵鹫山，直自天竺飞落西湖前。其上有石妊月月已满，此人朅来就彼剜剔归上天。所以此石拆𠠦不复合，至今神胞所附之处其痕圆。抛掷道傍凡几岁，风刷雨淋尘土秽。子平一见初动心，辇致东斋自摩洗。更选他山相拥列，就中独尔一峰最奇绝。每至瑶魄流光下照时，玉柱横攲无少缺。子平谓我同所嗜，万里书之特相寄。邀我为诗我岂能，窗前累日临空纸。遥想岩前宝穴通，玉蟾从此去无踪。请君为我细书字于侧，名为月母峰。